b'\n_START_ARTICLE_\nSlepefly\n_START_SECTION_\nUtstyr p\xc3\xa5 slepefly\n_START_PARAGRAPH_\nBakerst p\xc3\xa5 slepeflyet er det enten en spesialbygget krok med utl\xc3\xb8sermekanisme kontrollert av flygeren med eget r\xc3\xb8dt h\xc3\xa5ndtak i cockpiten i flyet, eller det er en vinsj med line som kan trekkes inn, gjerne med elektrisk kraft. Lina er ofte ca. 30 meter lang. I begge ender av lina er det en ring som passer i kroken i festet b\xc3\xa5de i seilflyet og i motorflyet. Kroken i seilflyet m\xc3\xa5 holdes \xc3\xa5pen av flygeren. N\xc3\xa5r ringen med lina er plassert i festet p\xc3\xa5 seilflyet, gir bakke mannskapet et klaps med h\xc3\xa5ndflata mot siden av seilflyet som tegn p\xc3\xa5 at utl\xc3\xb8serh\xc3\xa5ndtaket for lina kan slippes._NEWLINE_Et slepefly for seilfly skal v\xc3\xa6re utstyrt med speil s\xc3\xa5 slepeflygeren kan se seilflyet under vanlig slep.\n_START_SECTION_\nProsedyrer for slep p\xc3\xa5 flyplassen\n_START_PARAGRAPH_\nVed start med seilflyslep festes lina mellom seilflyet og slepeflyet. I denne lina er det et sikkerhetsstykke ved enden n\xc3\xa6r seilflyet, som brytes ved unormalt stort rykk i lina. Dersom det oppst\xc3\xa5r slakk i lina og den strammes plutselig, vil det skape et rykk som kan \xc3\xb8delegge b\xc3\xa5de motorflyet og seilflyet om sikkerhetsstykket ikke ryker. _NEWLINE_Etter festing av lina strammes lina ved at slepeflyet beveger seg sakte framover. N\xc3\xa5r lina er stram settes det full gass, og slepefly og seilfly \xc3\xb8ker farten og tar av. _NEWLINE_Ofte er det en person som holder seilflyets vingespiss som ser seilflygeren vise en tommel opp som tegn til at det er klart til \xc3\xa5 stramme lina. Vingetippmannen viser dette videre ved store roterende bevegelser med armen som er fri. Tegn til at lina er stram, s\xc3\xa5 det kan gis full gass, gis ved \xc3\xa5 holde den frie armen rett ut, horisontalt. En eventuell annen person p\xc3\xa5 siden av rullebanen lenger framme gjentar tegnene som vingespissmannen viser, slik at det er lett for slepeflygeren \xc3\xa5 se tegnene. Dersom personen p\xc3\xa5 vingespissen er uerfaren kan disse signalene gis over flyradio fra seilflyet til slepeflyet med "Lina kan strammes" og "Lina er stram".\n_START_SECTION_\nProsedyrer under sleping\n_START_PARAGRAPH_\nUnder seilflyslep m\xc3\xa5 slepeflygeren fly med mye tid fra \xc3\xa5 begynne sving til maksimal sving, og fra oppretting fra sving til svingen er avsluttet, slik at det er lett for seilflygeren \xc3\xa5 f\xc3\xb8lge etter slepeflyet. Siden slepeflyet har korte vinger og mye av vekta i motor og cockpit kan det forandre stilling mye fortere enn seilflyene som har lange vinger, lang flykropp og lite vekt omkring cockpiten._NEWLINE_Ofte er det passende at seilflygeren ser slepeflyet mot horisonten._NEWLINE_Seilflygeren \xc3\xb8nsker \xc3\xa5 finne et sted der vinden bl\xc3\xa5ser oppover. Dette kan v\xc3\xa6re ved at vinden bl\xc3\xa5ser mot en \xc3\xa5sside (hang), eller under en begynnende cumulussky ved "termic", det vil si at sola har varmet opp et lag luft ved bakken som samler seg og skaper en s\xc3\xb8yle med varmere luft som stiger raskt oppover. Disse s\xc3\xb8ylene danner de typiske cumulusskyene(blomk\xc3\xa5lskyene) som oppst\xc3\xa5r ut p\xc3\xa5 formiddagen om sommeren._NEWLINE_Det er vanlig at et seilflyslep g\xc3\xa5r opp til mellom 600 og 1300 meter over flyplassen de opererer fra. N\xc3\xa5r seilflygeren ikke vil v\xc3\xa6re med h\xc3\xb8yere, svinger han opp til venstre og l\xc3\xb8ser ut lina. Motorflyet svinger ned til h\xc3\xb8yre. Slik sikres separasjon mellom seilfly og motorfly. _NEWLINE_H\xc3\xb8ydem\xc3\xa5leren i seilflyene er vanligvis i meter. Ved lokal flyging stilles h\xc3\xb8ydem\xc3\xa5leren slik at den viser 0 meter n\xc3\xa5r seilflyet er p\xc3\xa5 flyplassen (QFE). I slepeflyet viser h\xc3\xb8ydem\xc3\xa5leren i fot, og den er innstilt s\xc3\xa5 den viser riktig h\xc3\xb8yde over havet n\xc3\xa5r flyet st\xc3\xa5r p\xc3\xa5 flyplassen (QNH). For \xc3\xa5 kunne kommunisere h\xc3\xb8yde med seilflygerne m\xc3\xa5 slepeflygeren raskt kunne regne om mellom h\xc3\xb8yde over havet og h\xc3\xb8yde over plassen, og mellom fot og meter.\n_START_SECTION_\nProsedyrer for retur og landing\n_START_PARAGRAPH_\nMotorflyet tar med lina ned igjen. Slepefly med vinsj trekker inn lina p\xc3\xa5 vei ned. Lina slippes ofte ved enden av rullebanen der flyene starter. Det er viktig \xc3\xa5 ha god plass, gjerne p\xc3\xa5 ene siden av rullebanen, slik at lina ikke skader personer, fly eller utstyr. Om banen er lang nok lander slepeflyet like etter at lina er droppet. Hvis banen er for kort til det, m\xc3\xa5 slepeflyet gj\xc3\xb8re en landingsrunde med ny innflyging f\xc3\xb8r det lander.\n_START_SECTION_\nBetaling for slep\n_START_PARAGRAPH_\nI de fleste seilflyklubbene er det slik at seilflygeren betaler slepet for hvor mange 100-meter h\xc3\xb8yde slepeflyet har klatret. Flytiden tilbake ned til plassen betales av flyklubben. Det er derfor popul\xc3\xa6rt om slepeflygeren kommer seg fort ned igjen etter et slep.\n_START_SECTION_\nTransportslep\n_START_PARAGRAPH_\nDersom seilfly og slepefly skal flyttes fra en flyplass til en annen, kan det skje ved s\xc3\xa5kalt transportslep. Ved transportslep kan det v\xc3\xa6re aktuelt at ett slepefly sleper to seilfly i hver sine liner. De har gjerne forskjellig lengde. Seilflyet med lengst line ligger under det med kortere line og kan se fram og opp p\xc3\xa5 det andre.\n_START_SECTION_\nSertifikat for slepepilot / slepetillatelse\n_START_PARAGRAPH_\nSertifikat for slepeflygere krever gyldig privatflygersertifikat og utsjekk p\xc3\xa5 aktuell flytype, samt totalt minst 100 flytimer p\xc3\xa5 motorfly. Det kreves minimum elevbevis for seilfly med 10 avganger solo i seilfly, samt 5 slep som pilot i slepeflyet med en seilflysertifikatpilot (ikke elev) i seilflyet. Sertifikatet utstedes av seilflyseksjonen i Norges Luftsportsforbund. Det er gyldig resten av livet, s\xc3\xa5 lenge privatflysertifikatet er gyldig.\n_START_SECTION_\nFlytyper i bruk som slepefly\n_START_PARAGRAPH_\nFlyene som brukes til seilflyslep b\xc3\xb8r ha relativt kraftig motor s\xc3\xa5 det ikke tar lang tid \xc3\xa5 komme opp i \xc3\xb8nsket slipph\xc3\xb8yde. _NEWLINE_Flyene b\xc3\xb8r ha propell med relativt lite stigetall, s\xc3\xa5kalt klatrepropell, som har liten vinkel p\xc3\xa5 propellbladene for \xc3\xa5 virke best i liten hastighet, eller de kan ha vridbare propellblader, s\xc3\xa5kalt "constant speed propeller". _NEWLINE_Flyene b\xc3\xb8r ogs\xc3\xa5 kunne fly relativt sakte, spesielt om det skal slepes eldre seilfly med duk p\xc3\xa5 overflatene. Mer moderne seilfly av glassfiber kan slepes noe fortere. _NEWLINE_Vanlige flytyper for seilflyslep er:  Piper PA-18, Super Cub,  Piper PA-25, Pawnee, Socata Rallye og Robin DR 400.'